- ભાજપ સરકારે વર્ષ 2017 - 18માં જંગલોના વિકાસ માટેની ગ્રાન્ટમાં 30 કરોડ ઘટાડો કર્યો - પૂર્વ મુખ્યમંત્રીના પરિવાર સાથે ઘરોબો ધરાવનારને જંગલની જમીન પાણીના ભાવે પધરાવી ભ્રષ્ટાચાર આચરાયો અમદાવાદ, તા. 31 જુલાઈ 2018, મંગળવાર એક તરફ, પર્યાવરણના જતનના નામે વન મહોત્સવ ઉજવી રાજ્ય સરકાર કરોડો રુપિયાનો ધૂમાડો કરી રહી છ. બીજી તરફ, કરોડોનો ખર્ચ છતાંય વૃક્ષોમાં વધારો નહીં બલ્કે ઘટાડો થયો છે. ગુજરાતમાં સરકારની જંગલો પ્રત્યેની ઘોર અવગણનાને લીધે ૪૬,૨૩૯ હેક્ટર વન વિસ્તાર ઘટયો છે.જયારે આણંદ જિલ્લામાં તો વન વિસ્તાર જ રહ્યો નથી. છેલ્લા ૧૩ વર્ષમાં ગુજરાતમાં વૃક્ષોની સંખ્યામાં ૩૭ ટકાનો વધારો નોંધાયો છે તેવો રાજ્ય સરકારનો દાવો છે.પણ કોંગ્રેસે આક્ષેપ કર્યો છેકે, ખુદ સરકારે જ વિધાનસભામાં કબૂલ્યુ છેકે,રાજ્યમાં કુલ વન વિસ્તાર ૨૨,૩૦,૨૬૪ હેક્ટર હતો. જે વર્ષ ૨૦૧૭માં ઘટીને ૨૧,૮૪,૦૨૫ હેક્ટર થયો હતો.એટલે કે,૪૬૨૩૯ હેક્ટર વન વિસ્તાર ઘટયો છે. ચોંકાવનારી વાત તો એછેકે, આણંદ જિલ્લામાં વર્ષ ૨૦૧૫-૧૬માં ૪૧૨૬૯ હેક્ટર વન વિસ્તાર હતો જે હવે રહ્યો જ નથી. જયારે વનમંત્રી દાવો કરે છેકે,વન વિસ્તાર ઘટ્યો જ નથી. રાષ્ટ્રીય વન નીતિ અનુસાર,કુલ ભૌગોલિક વિસ્તારનો ૧-૩ ભાગ વૃક્ષ આચ્છાદિત હોવો જોઇએ. કોંગ્રેસ પ્રવક્તાએ એવો આક્ષેપ કર્યો કે, વન વિસ્તારના વિકાસના નામે ધૂમ ભ્રષ્ટાચાર આચરવામાં આવી રહ્યો છે. પૂર્વ મુખ્યમંત્રીના પરિવાર સાથે ઘરોબો ધરાવતાંને જંગલની જમીન પાણીના ભાવે આપી મોટો ભ્રષ્ટાચાર આચરવામાં આવી રહ્યો છે. પર્યાવરણની જતનની વાત કરનાર ભાજપ સરકારે વર્ષ ૨૦૧૭-૧૮માં જંગલના વિકાસ માટેની નાણાંકીય જોગવાઇમાં રૃા.૩૦ કરોડનો ઘટાડો કરી દીધો છે.આ પરથી સ્પષ્ટ થાય છેકે, વૃક્ષો વધારવામાં નહીં પણ ભાજપ સરકારને ઉદ્યોગપતિઓ,મળતિયાઓને જંગલની જમીન આપી દેવામાં રસ છે.